﻿ DIRECŢII DE ACŢIUNE PENTRU CREŞTEREA ACCESULUI LA EDUCAŢIE AL COPIILOR PROVENIND DIN MEDII DEFAVORIZATE LAURA STOICA rticolul de faţă urmăreşte să prezinte principalele concluzii şi direcţii de acţiune destinate creşterii accesului la educaţie al A copiilor provenind din medii socioeconomice defavorizate şi reducerii inegalităţilor de şansă în educaţie, pentru acest segment de populaţie. La baza acestui articol stau informaţiile şi datele culese, în principal, în cadrul proiectului VIASAN: Polarizarea accesului la serviciile de sănătate şi educaţie ca sursă a sărăcirii în viitor (coord. prof. dr. Ioan Mărginean), pe care ICCV l-a derulat în perioada 2003–2005, precum şi alte surse bibliografice din domeniul educaţiei. Astfel, articolul va prezenta atât măsurile şi programele naţionale existente, deja, în domeniul educaţiei, în România, precum şi soluţiile găsite de echipa de cercetare a proiectului menţionat anterior, acestea din urmă, mai ales în cadrul studiului de caz realizat în etapa a doua a proiectului. Deşi relativ bine dezvoltat din punct de vedere instituţional, sistemul educaţional din România a fost direct afectat, în ultimii ani, atât de menţinerea unei subfinanţări cronice (procentul de 4% din PIB prevăzut pentru învăţământ nefiind atins niciodată, după Revoluţie, cheltuielile publice pentru educaţie variind între 3 şi 3,6% din PIB), cât şi de efectul unor fenomene sociale de dezorganizare, care au influenţat toate domeniile vieţii sociale din societatea românească. Consecinţele subfinanţării se regăsesc în calitatea scăzută a procesului de învăţământ, în dotarea precară şi renovarea şcolilor, în nivelul scăzut de salarizare al cadrelor didactice, în unele cazuri, mai ales în mediul rural, problema fondurilor fiind una dintre cele mai acute. Ca atare, efectele acestor disfuncţii sunt, în special, legate de erodarea semnificaţiei participării şcolare şi, de asemenea, de polarizarea accesului la educaţie, pe fondul inegalităţilor sociale existente. Diferitele aspecte legate de axele polarizării accesului la educaţie reflectă necesitatea însoţirii măsurilor de adaptare instituţională la standardele europene din domeniul educaţiei de măsuri specifice, destinate reducerii inegalităţii de şanse educaţionale. Instituţia şcolii trebuie să reducă decalajul existent în prezent între pregătirea pe care aceasta o oferă şi cerinţele societăţii româneşti în schimbare. De asemenea, pentru ca semnificaţia şi valorizarea socială a şcolii să crească, este necesar CALITATEA VIEŢII, XVII, nr. 1–2, 2006, p. 65–71 66 LAURA STOICA 2 ca şcoala să ofere, în egală măsură, o pregătire nediferenţiată a generaţiei tinere pentru participarea socială activă, destinată evitării sărăciei şi excluziunii sociale. La nivelul politicilor educaţionale europene, atât statele-membre ale Uniunii Europene cât şi România identifică accesul la educaţie ca un drept fundamental. Acesta reprezintă atât un mod esenţial de prevenire a riscului de sărăcie şi excluziune socială cât şi o modalitate importantă de sprijinire a incluziunii sociale a grupurilor vulnerabile. În Raportul din anul 2001 al Comisiei Europene, privind incluziunea socială se subliniază faptul că persoanele cu un risc extrem de ridicat de sărăcie şi excluziune socială sunt în această situaţie datorită lipsei abilităţilor şi calificării profesionale, precum şi a oportunităţilor reduse existente în comunităţile sau zonele în care aceştia trăiesc. Cu alte cuvinte, între sărăcie şi educaţie există o relaţie de inter-cauzalitate, situaţia socioeconomică precară a unei familii reducând şansele educaţionale ale copiilor provenind din această familie, iar lipsa unei instruiri şcolare şi, ulterior, profesionale reducând, la rândul lor, şansele de integrare socială a individului, în viitor şi crescând şansele de cădere în sărăcie. Acestea au fost şi concluziile principale rezultate din studiul de caz privind accesul la educaţie al elevilor provenind din medii defavorizate, efectuat în cadrul etapei a doua a proiectului VIASAN, în anul 2004. FACTORI DE RISC PRIVIND ACCESUL LA EDUCAŢIE AL COPIILOR PROVENIND DIN MEDII DEFAVORIZATE – CÂTEVA CONCLUZII ALE STUDIULUI DE CAZ Studiul de caz a fost derulat în diferite medii de rezidenţă din judeţul Bacău: o şcoală din municipiul Bacău, o şcoală din mediul peri-urban – comună limitrofă municipiului Bacău – şi o şcoală din mediul rural – sat aflat la 30 de km de municipiul Bacău. Toate cele trei şcoli selectate erau amplasate în zone defavorizate (cartier muncitoresc – în mediul urban, sat, comună foarte săracă – în mediul rural). Obiectivele urmărite în acest studiu de caz au fost: – identificarea percepţiei actorilor relevanţi (elevi, părinţi, cadre didactice, directori ai unităţilor şcolare) asupra şanselor educaţionale şi profesionale ale elevilor provenind din medii defavorizate; – nivelul performanţelor şcolare şi factorii de risc privind accesul la educaţie şcolară şi pregătire profesională al acestor elevi, precum şi – identificarea aspectelor critice privind calitatea şi conţinutul învăţământului, în diferite medii de rezidenţă. Deşi rezultatele studiului nu pot fi extrapolate la nivelul întregii societăţi româneşti, acestea corespund concluziilor altor studii de diagnoză şi prognoză asupra sistemului de învăţământ din România. 3 DIRECŢII DE ACŢIUNE 67 Astfel, studiul realizat în cele trei instituţii de învăţământ din municipiul Bacău a demonstrat că nivelul socioeconomic al familiei de provenienţă al elevilor este unul dintre principalii factori de risc privind accesul la educaţie. De asemenea, mediul de rezidenţă constituie un alt factor cu influenţă puternică asupra elevilor: performanţa elevilor din mediul rural este mai slabă decât a elevilor din mediul urban, efect strâns-legat de calitatea personalului angajat, pe de o parte, dar şi de alte elemente ale mediului de învăţare. La nivel naţional, rezultatele examinării elevilor din clasele a IV-a, în anul 2000 relevă diferenţele de performanţă în funcţie de mediul de rezidenţă, aceasta fiind, de asemenea, o sursă de polarizare în educaţie, privind calitatea instruirii şi diferenţele de şansă şcolară şi profesională, între absolvenţii din mediul rural şi cei din mediul urban. În timpul cercetării, am constatat că învăţământul rural se confruntă, în continuare, cu dificultăţi majore, legate de investiţia în infrastructura fizică, numărul personalului didactic calificat, fluctuaţia cadrelor, determinată de gradul de izolare al localităţilor şi de dezvoltarea acestora, accesul limitat la formarea profesională precum şi la programele de formare continuă, ale populaţiei rurale, toate acestea conducând la o eficienţă încă nesatisfăcătoare a actului educaţional în zonele rurale şi/sau defavorizate. Diferenţe între rural şi urban există şi la capitolul legat de nivelul de calificare al cadrelor didactice: marea majoritate a posturilor didactice sunt acoperite cu titulari, ponderea acestora fiind însă mai ridicată în mediul urban. Mediul rural rămâne, în continuare, un mediu defavorizat, caracterizat de o fluctuaţie crescută a cadrelor didactice şi de o pondere mai scăzută a personalului calificat, faţă de mediul urban. Îmbunătăţirea situaţiei în domeniul educaţiei trebuie să constituie o prioritate în societatea românească, având în vedere că „în absenţa unei îmbunătăţiri a nivelului de educaţie şi stării de sănătate a populaţiei sărace, capcana sărăciei va fi de ne-evitat, aceasta însemnând că marea majoritate a copiilor proveniţi din familii sărace vor fi săraci şi în viitor. Investiţiile în învăţământ şi sănătate, bine făcute pentru ca de ele să beneficieze segmentele mai sărace ale populaţiei, nu numai că vor reduce inegalitatea, dar vor asigura şi o creştere economică satisfăcătoare pe termen lung” (Banca Mondială, 2003). În analiza predictorilor sărăciei, cei mai importanţi factori determinanţi ai sărăciei sunt ocuparea şi educaţia. Ca atare, orice strategie anti-sărăcie trebuie să se concentreze pe dezvoltarea şi diversificarea pieţei forţei de muncă, pe facilitarea accesului pe piaţa muncii şi la serviciile de educaţie a grupurilor defavorizate, precum şi pe îmbunătăţirea situaţiei învăţământului în România. În această privinţă, datele relevă o discrepanţă uriaşă între cele două medii de rezidenţă, atât la nivelul întregii populaţii, cât şi la nivelul generaţiilor tinere. Deşi comparaţia la nivelul vârstelor tinere arată că distanţa rural – urban s-a diminuat, educaţia şi învăţământul rural sunt considerate, încă, probleme-cheie, nu doar în relaţie cu politicile anti-sărăcie, ci chiar cu dezvoltarea durabilă a mediului rural şi, implicit, a întregii societăţii româneşti (MEC şi ISE, 2002 sau Planul Naţional de Dezvoltare 2004–2006). 68 LAURA STOICA 4 Pornind de la aceste concluzii, se pot creiona câteva direcţii principale de acţiune destinate îmbunătăţirii accesului la educaţie al copiilor săraci, creşterii şanselor educaţionale ale acestora şi, implicit, asigurării echităţii în învăţământul românesc. DIRECŢII DE ACŢIUNE DESTINATE CREŞTERII ACCESULUI LA EDUCAŢIE AL GRUPURILOR DEFAVORIZATE Una dintre provocările politicilor educaţionale din ţările membre ale Uniunii Europene o constituie abordarea şi combaterea dezavantajelor şi pentru grupurile defavorizate din punct de vedere educaţional. Privind acest aspect, unele state-membre urmăresc creşterea investiţiilor în educaţie ca o soluţie-cheie pentru prevenirea sărăciei şi excluziunii sociale pe termen lung. Conform cu priorităţile acestor ţări, acest lucru implică prevenirea dezavantajelor în educaţie prin dezvoltarea de intervenţii efective încă de la o vârstă fragedă (în principal, printr-un sistem adecvat şi cuprinzător de protecţie a copilului), adaptarea sistemului educaţional, astfel încât şcolile să răspundă cu succes la nevoile şi caracteristicile copiilor provenind din grupurile dezavantajate, prevenirea abandonului şcolar şi reintegrarea în învăţământ a tinerilor care au abandonat şcoala, precum şi extinderea învăţământului continuu, astfel încât să existe oportunităţi adecvate de educaţie şi instruire profesională accesibile grupurilor de copii şi tineri aflaţi în situaţie de risc. De asemenea, această politică educaţională implică o creştere a rolului instituţiilor de învăţământ şi instruire profesională în promovarea unor norme şi valori, precum coeziunea socială, oportunităţi egale, implicare socială activă a cetăţenilor. Acest set de măsuri din politicile educaţionale europene scot în evidenţă importanţa unor strategii integrate destinate creşterii oportunităţilor educaţionale şi incluziunii socioprofesionale ale grupurilor defavorizate, care să includă atât măsuri educaţionale, cât şi de protecţie socială şi inserţie pe piaţa forţei de muncă. În România, domeniul educaţiei este, poate, unul dintre cele mai reformate domenii din ultimii 15 ani. În acest domeniu au avut loc schimbări atât la nivelul conţinutului învăţământului, cât şi transformări instituţionale uriaşe. Strategiile elaborate, în principal, în ultimii cinci ani facilitează existenţa unui cadru pentru elaborarea de măsuri şi implementarea unor programe educaţionale destinate creşterii şanselor de acces la educaţie pentru grupurile defavorizate şi crearea unui sistem educaţional modern, aliniat la standardele europene de dezvoltare şi construcţie instituţională. În special în ultimii ani au fost elaborate un număr impresionant de strategii, programe naţionale şi proiecte destinate îmbunătăţirii condiţiilor de învăţare în şcolile din România şi reducerii inegalităţilor educaţionale şi sociale. Cu toate că la nivelul dezvoltării instituţionale şi schimbării de sistem educaţional s-au înregistrat eforturi deosebite, reforma în învăţământul românesc înregistrează, încă, aspecte negative, care 5 DIRECŢII DE ACŢIUNE 69 influenţează direct nivelul de performanţe şi calitatea învăţământului. Programele educaţionale care se derulează în cadrul strategiilor ce vizează învăţământul preuniversitar, în general, precum şi dezvoltarea învăţământului în mediul rural, în special, sunt orientate spre îmbunătăţirea indicatorilor din sistemul educaţional. Cu toate acestea, finanţarea sistemului de învăţământ rămâne, în continuare, subdimensionată în raport cu necesităţile existente în educaţie. La acest capitol, învăţământul din mediul rural trebuie să constituie o prioritate. Aşa cum am prezentat anterior, învăţământul rural se confruntă cu probleme specifice şi necesită soluţii specifice. Începutul a fost făcut prin elaborarea Strategiei de relansare a educaţiei în mediul rural, aprobată în anul 2001, însă măsurile incluse în această strategie, precum şi în programele care vizează învăţământul rural, necesită atât investiţii majore, cât şi soluţii integrate, care să vizeze, deopotrivă, resursele materiale şi umane, precum şi calitatea şi conţinutul învăţământului. Tot în anul 2001 a fost lansată Strategia dezvoltării învăţământului preuniversitar în perioada 2001–2004 – reactualizată în 2002 – planificare prospectivă până în 2010, care cuprinde zece programe prioritare, printre care şi programul „Asigurarea echităţii în educaţie”. Conform Ministerului Educaţiei şi Cercetării, prioritatea politicilor educaţionale pentru următoarea etapă va fi „echilibrarea raportului echitate/calitate”. Aceasta presupune, pe de o parte, promovarea cu perseverenţă a echităţii în educaţie şi, pe de altă parte, ameliorarea permanentă a calităţii învăţării, astfel încât să fie respectate standardele de performanţă internaţionale. În acest sens, Ministerul Educaţiei şi Cercetării are în vedere următoarele măsuri: ● centrarea proceselor de predare – învăţare pe elev, conform nevoilor individuale şi ritmului propriu de învăţare; ● garantarea egalităţii şanselor de acces în învăţământul preuniversitar, asigurându-se un standard optim, la nivelul drepturilor fundamentale; ● eliminarea oricăror forme de discriminare, de excluziune de tip rasial, social, xenofob, religios, lingvistic, de gen etc.; ● consolidarea sistemului de facilităţi sociale pentru elevi; politici şi programe social-educaţionale adecvate grupurilor vulnerabile; ● dezvoltarea unor programe vizând combaterea şi prevenirea abandonului şcolar; ● continuarea programului Şansa a Doua prin educaţie; ● dezvoltarea proiectului „Învăţământul pentru copii cu cerinţe educative speciale”. Acest set de obiective se înscrie în registrul de măsuri existente la nivelul politicilor educaţionale din statele membre ale UE şi constituie un demers necesar în vederea facilitării accesului la educaţie al grupurilor defavorizate şi îmbunătăţirii calităţii învăţământului preuniversitar. Totuşi, strategiile naţionale trebuie să se concentreze, în primul rând, pe direcţiile prioritare la nivel naţional, având în vedere că sistemul de învăţământ românesc are particularităţi care necesită măsuri specifice. 70 LAURA STOICA 6 Astfel, în special la nivelul învăţământului din mediul rural, direcţiile prioritare trebuie să urmărească, în egală măsură, rezolvarea punctelor critice legate de: 1. subfinanţarea sistemul de învăţământ; 2. situaţia precară a infrastructurii şcolare şi, în general, a resurselor materiale din sistem; 3. situaţia resurselor umane din învăţământul rural: ponderea crescută a cadrelor didactice necalificate, în comparaţie cu mediul urban; 4. participarea la educaţie: în principal în mediul rural, ratele de participare, mai ales la educaţia preşcolară şi secundară, sunt mai scăzute decât în mediul urban; 5. relaţia dintre şcoală – familie – comunitate: şi la acest capitol există diferenţe între rural şi urban în implicarea familiilor în problemele legate de educaţia copiilor, pe fondul unei lipse de informare cu privire la schimbările din sistem şi posibilităţile de implicare în deciziile de la nivelul şcolii; 6. performanţele şcolare ale elevilor, având în vedere diferenţele de rezultate înregistrate la testele naţionale şi ratele mai scăzute de promovare la examenele terminale, în cazul elevilor din mediul rural. Deşi aceste priorităţi au fost incluse atât în strategiile enunţate mai sus cât şi în Planul Naţional Anti-sărăcie şi de Promovare a Incluziunii Sociale (PNAInc), elaborat de Comisia Anti-sărăcie şi de Promovare a Incluziunii Sociale (CASPIS) a Guvernului României, constituind, astfel, priorităţi ale politicilor în domeniu, implementarea acestor strategii şi transpunerea în practică a obiectivelor din Planul Naţional necesită, încă, eforturi instituţionale şi resurse materiale care depăşesc cu mult capacităţile actuale. Primele efecte ale acestor incapacităţi sunt la nivelul calităţii învăţământului din mediile defavorizate şi în perpetuarea polarizării accesului la serviciile de educaţie, în cazul copiilor provenind din aceste medii. Studiul de caz realizat de echipa noastră de cercetare a identificat aceste discrepanţe între obiectivele strategiilor existente, care se centrează tocmai pe grupurile de elevi studiate de noi şi rezultatele concrete, observate pe teren. De aceea, o preocupare în plus în domeniul educaţiei ar trebui să vizeze finalitatea fiecărui program, capacitatea strategiilor de a ajunge la acele grupuri pentru care au fost elaborate, eficienţa măsurilor adoptate, în termeni de adresabilitate şi acoperire a grupurilor-ţintă, precum şi capacitatea instituţională şi financiară de a susţine obiectivele elaborate. În lipsa uneia dintre condiţiile enunţate mai sus, strategiile din domeniul educaţional pot rămâne viabile ca obiective, dar ineficiente ca rezultate, iar elevii din mediile defavorizate vor fi, ca grupuri-ţintă ale acestora, primii afectaţi de ineficienţă. BIBLIOGRAFIE 1. Neagu Gabriela, Stoica Laura, Surdu Laura, Educaţie şi excluziune socială în societatea românească actuală, Raport ICCV, 2003. 2. Neagu Gabriela, Preoteasa Ana Maria, Stoica Laura, Urse Laureana, Diagnoza privind sistemul educaţional din România. Determinarea cauzelor şi disfuncţiilor interne, Raport ICCV, 2003. 7 DIRECŢII DE ACŢIUNE 71 3. Neagu Gabriela, Stoica Laura, Factori de risc privind accesul la educaţie al copiilor din familii sărace; Studiu de caz, „Revista de Asistenţă Socială”, nr. 2–3/2004, Iaşi, Editura Polirom, 2004. 4. Stănculescu, Sofia Manuela, (coord.), Sărăcie urbană, sărăcie rurală, Raport final, ICCV, 2004. 5. Învăţământul Rural în România: Condiţii, Provocări şi Strategii de Dezvoltare, Ministerul Educaţiei şi Cercetării, Institutul pentru Ştiinţe ale Educaţiei, Bucureşti, 2002. 6. România: Evaluarea sărăciei. Volumul I: Raportul Principal, Raport nr. 26169-RO, Unitatea Sectorului de Dezvoltare Umană, Regiunea Europei şi Asiei Centrale, Banca Mondială, 2003. 7. Starea Învăţământului Preuniversitar în Anul Şcolar 2002–2003, Ministerul Educaţiei şi Cercetării, Departamentul pentru Învăţământ Preuniversitar, www.edu.ro, 2003. his article presents the main conclusions and directions of intervention for the improvement of the educational situation T of disadvantaged children. The most important aspects concern the limited access to education and the inequalities in educational chances that poor children are confronted with. The conclusions presented in this article were elaborated in the frame of the VIASAN project “The polarisation of the access to education and health as poverty source in the future” (coordinated by Prof. Ioan Marginean) and conducted by RIQL, in the last two years. The article describes the existing strategies and national programs in the field of education and presents the solutions that the research team identified during the case study included in this project. 